text: I livsfare efter eneulykke
  22 juni 2013 kl. 09.15
  Tidligere dømt spritbilist kørt galt på Tingvejen i eneulykke.
  En 27-årig ukrainer med bopæl i Danmark svævede i nat mellem liv og død efter at være kørt galt på Tingvejen ved Grindsted. Det oplyser vagtcentralen hos Sydøstjyllands politi.
  Manden kørte af Tingevejen ved Krogager Mark klokken 04.31 og ud på en mark, hvor bilen rullede rundt, og han blev slynget ud. Han blev indlagt i kritisk tilstand men blev stabiliseret og derefter overført til Odense Universitetshospital.
  Manden er tidligere frakendt kørekortet herhjemme. Bilen var ikke hans egen.
  